b'\n_START_ARTICLE_\nArvo Lauri\n_START_PARAGRAPH_\nArvo Heikki Lauri ( 26. huhtikuuta 1931 Lappeenranta \xe2\x80\x93 2015 Hamina) oli suomalainen upseeri, joka toimi Kainuun prikaatin komentajana._NEWLINE_Laurin vanhemmat olivat majuri Heikki Lauri ja Liisa Virtaniemi. H\xc3\xa4nen ensimm\xc3\xa4inen puolisonsa vuodesta 1953 oli Aino K\xc3\xa4\xc3\xa4ri\xc3\xa4inen (k. 1984) ja toinen vuodesta 1990 Maija Lotiaho._NEWLINE_Lauri suoritti 7/8 luokkaa Kuopion lyseossa ja valmistui Kadettikoulusta 1953. Sotakorkeakoulun h\xc3\xa4n suoritti 1963 ja Maanpuolustuskurssin 1968. Lauri toimi nuorempana upseerina 6. prikaatissa 1953 ja sen j\xc3\xa4lkeen Uudenmaan j\xc3\xa4\xc3\xa4k\xc3\xa4ripataljoonassa vuoteen 1957, jolloin h\xc3\xa4n siirtyi Reserviupseerikouluun panssarintorjuntaosaston johtajaksi. P\xc3\xa4\xc3\xa4esikunnan tarkastusosastolla Lauri ty\xc3\xb6skenteli 1961\xe2\x80\x931963, Sotakorkeakoulun opettajana 1967\xe2\x80\x931971, pataljoonan komentajana Savon Prikaatissa 1971\xe2\x80\x931973, P\xc3\xa4\xc3\xa4esikunnan koulutustoimiston p\xc3\xa4\xc3\xa4llikk\xc3\xb6n\xc3\xa4 1973\xe2\x80\x931977 ja Sotakorkeakoulun apulaisjohtajana 1977\xe2\x80\x931979. Kainuun prikaatia Lauri komensi Martti Alatalon j\xc3\xa4lkeen vuodesta 1979 vuoteen 1982, jolloin h\xc3\xa4n erosi vakinaisesta palveluksesta._NEWLINE_Lauri ylennettiin v\xc3\xa4nrikiksi 1951, luutnantiksi 1954, yliluutnantiksi 1957, kapteeniksi 1963, majuriksi 1964, everstiluutnantiksi 1971 ja everstiksi 1977.'